b'\n_START_ARTICLE_\nMarius Windfeld-Hansen\n_START_PARAGRAPH_\nChristian Marius Windfeld-Hansen (4. maj 1850 i Ribe \xe2\x80\x93 28. februar 1937) var en dansk konsul og fabrikant, bror til Hans og J.A. Windfeld-Hansen._NEWLINE_Marius Windfeld-Hansen var s\xc3\xb8n af m\xc3\xb8ller Hans Hansen (d\xc3\xb8d 1866) og hustru Karen Windfeld (d\xc3\xb8d 1908) og f\xc3\xb8dt i Ribe. Han begyndte i 1875 med manufakturhandel i Torvegade i Vejle. Senere tilknyttedes et v\xc3\xa6veri, idet han han selv kunne f\xc3\xa5 v\xc3\xa6vet sit stof. Senere kom han p\xc3\xa5 den id\xc3\xa9, at han lige s\xc3\xa5 godt kunne lave garnet selv i stedet for at importere det. Windfeld-Hansen l\xc3\xa6ste b\xc3\xb8ger om bomuldsspinderi og rejste til udlandet for at f\xc3\xa5 erfaring. Han fik \xc3\xb8konomisk st\xc3\xb8tte fra tre k\xc3\xb8bm\xc3\xa6nd, og i 1892 grundlagde han ved Havnegade landets f\xc3\xb8rste bomuldsspinderi, Vejle Bomuldsspinderi, der efter en fusion i 1901 med Vejle Bomuldsvarefabrikker ved Vardevej og Mogensens Spinderi i Odense blev til A/S De Danske Bomuldsspinderier. Imidlertid kom han ikke godt ud af det med sine nye direkt\xc3\xb8rkolleger, hvorfor han i 1902 trak sig tilbage fra posten som administrerende direkt\xc3\xb8r. Hans virkelyst gjorde dog, at han i 1904 stiftede en ny virksomhed, Windfeld-Hansens Bomuldsspinderi, der blev konkurrent til det fusionerede firma._NEWLINE_1897 blev han nederlandsk vicekonsul og 1915 blev han Ridder af Dannebrog. Han oprettede Konsul M. Windfeld-Hansens & Hustrus Legat. Windfeld-Hansensgade i Vejle er opkaldt efter ham._NEWLINE_S\xc3\xb8nnen Holger Windfeld-Hansen overtog spinderiet 1929.'